b"\n_START_ARTICLE_\nGilet\n_START_SECTION_\nPrehist\xc3\xb2ria\n_START_PARAGRAPH_\nA Gilet ja apareixen assentaments primitius, com ho proven les restes d'un poblat ib\xc3\xa8ric trobades en la muntanya denominada La Penya, on s'han trobat fragments cer\xc3\xa0mics i altres que anirien des de l'Edat del Bronze fins a l'\xc3\x88poca Medieval. En Sant Esperit es va trobar una cova en la qual es troba una pintura rupestre en color roig p\xc3\xa0l\xc2\xb7lid, que pareix la representaci\xc3\xb3 d'un '\xc3\xaddolo oculado'. La dita pintura no s'ha pogut datar amb massa exactitud a causa de les condicions geol\xc3\xb2giques de la cova, concloent que es va representar al principi de l'Edat de Bronze. En la Font de la Vidriera, tamb\xc3\xa9 es van trobar restes d'un poblat ib\xc3\xa8ric romanitzat que s'ha datat entre els segles III i II aC.\n_START_SECTION_\nNaixement de Gilet\n_START_PARAGRAPH_\nDel poble com tal es tenen les primeres not\xc3\xadcies com a alqueria \xc3\xa0rab. Despr\xc3\xa9s de la conquesta de Jaume I, les terres van ser donades a Joan de Saragossa i m\xc3\xa9s tard es van donar a Bernat Palau. A Adan de Paterna li van ser entregades les terres en 1348, tornant m\xc3\xa9s tard a la Corona fins que Pere II de Val\xc3\xa8ncia les va donar a Pere Guillem el 15 d'abril de 1375.\n_START_SECTION_\nEl senyoriu a Gilet\n_START_PARAGRAPH_\nEs va conformar una noblesa local i comarcal que es va consolidant durant el segle XIV a base de privilegis cedits per la monarquia. El 7 de mar\xc3\xa7 de 1471, Joan II empenyora la jurisdicci\xc3\xb3 de Gilet a Manuel Llan\xc3\xa7ol. La noblesa local \xc3\xa9s considerada com a baixa, ja que les seues possessions \xc3\xbanicament se cenyien al poble. La revoluci\xc3\xb3 francesa marca el tr\xc3\xa0nsit de la societat feudal cap a una societat liberal, ocupant a Espanya el per\xc3\xadode del segle XIX. Per a evitar el pagament de rendes senyorials, el poble de Gilet va sol\xc2\xb7licitar la seua incorporaci\xc3\xb3 al Patrimoni Real, per mediaci\xc3\xb3 de la Bas\xc3\xadlica de Val\xc3\xa8ncia, sent concedida en 1806, i en la que a canvi de diversos terrenys de la devesa de Sant Esperit, els agricultors van passar de pagar del 20% al 5% de les seues collites al Marqu\xc3\xa9s de Llan\xc3\xa7ol. Quan va morir Teresa Llan\xc3\xa7ol sense hereus, els seus marmessors van comen\xc3\xa7ar a pressionar a la poblaci\xc3\xb3 perqu\xc3\xa8 els pagaren les rendes senyorials, creant-se un greu conflicte en la poblaci\xc3\xb3 i en el qual la Bas\xc3\xadlica de Val\xc3\xa8ncia es va declarar incompetent. \xc3\x89s per este conflicte que les rendes senyorials van continuar vigents a Gilet almenys fins a l'any 1841 \xc3\xbaltim de qu\xc3\xa8 es t\xc3\xa9 const\xc3\xa0ncia.\n_START_SECTION_\nEl problema morisc i la repoblaci\xc3\xb3\n_START_PARAGRAPH_\nGilet era una poblaci\xc3\xb3 morisca de 140 cases, segons el Cens de Caracena (1609), amb la qual cosa l'expulsi\xc3\xb3 dels moriscos va suposar un problema important a causa del descens de poblaci\xc3\xb3 que va sofrir el poble. Despr\xc3\xa9s d'esta expulsi\xc3\xb3, es va procedir a la repoblaci\xc3\xb3 de Gilet amb gents vingudes d'altres llocs, per a suplir el descens de poblaci\xc3\xb3 sofrit, la qual cosa suposava un problema a la noblesa aut\xc3\xb2ctona. La carta de repoblaci\xc3\xb3 de Gilet especifica el lloc d'origen de cada u dels repobladors, sent; 3 de Castella, 11 de Sagunt, 7 de Pu\xc3\xa7ol, 5 d'Arag\xc3\xb3, 2 de Catalunya, 2 de Fran\xc3\xa7a, 1 de Morella, 1 de Castell\xc3\xb3, 1 d'Ademuz, 1 del Villar, 1 del Puig de Santa Maria i 1 de Canet.\n_START_SECTION_\nLa Guerra Civil\n_START_PARAGRAPH_\nLa Guerra Civil no es va deixar sentir pel poble com a escenari fins a 1939, just a punt de finalitzar-se, i durant eixe per\xc3\xadode l'esgl\xc3\xa9sia va sofrir danys quantiosos, tant en el seu arxiu parroquial amb la p\xc3\xa8rdua de valuosos documents hist\xc3\xb2rics, com en la p\xc3\xa8rdua d'imatges de culte.\n_START_SECTION_\nEconomia\n_START_PARAGRAPH_\nLa major part de la poblaci\xc3\xb3 s'ha dedicat tradicionalment a l'agricultura, predominant fins als \xc3\xbaltims anys el cultiu de sec\xc3\xa0. Actualment s'ha anat abandonant el cultiu de sec\xc3\xa0 i s'ha fomentat m\xc3\xa9s el de regadiu, sent ho m\xc3\xa9s conreat el taronger. Quant a sec\xc3\xa0, actualment queden algunes garroferes i algunes oliveres._NEWLINE_Tradicionalment la ind\xc3\xbastria de Gilet ha estat desenvolupada amb els recursos naturals que posse\xc3\xafx, per\xc3\xb2 cap destacar que fins fa uns 20 anys, era conegut per la seva gran producci\xc3\xb3 de graneres artesanals, de palmell en la seva majoria, encara que actualment aquest ofici ha anat desapareixent."